Pacient je prišel iz Maroka preko Italije v Slovenijo. Danes je obiskal svojega zdravnika, kazal je znake bolezni, zato ga je zdravnik poslal na Infekcijsko kliniko v Ljubljani. Tam je bil pacient testiran, bris je bil pozitiven. Pacient ostaja hospitaliziran na infekcijski kliniki v Ljubljani.

Dr. Maja Sočan iz Nacionalnega inštituta za javno zdravje (NIJZ) je pojasnila, da NIJZ raziskuje poti, kje bi bilo možno mesto okužbe. Izgleda, da gre za uvožen primer in da se je pacient okužil v Maroku. »Pričeli bomo s protokoli in algoritmi, kot je predvideno. Ugotavljamo, s kom je bil pacient v stikih, da bo širjenje virusa kar najbolj omejeno in da ne bo okužil drugih. Med vrnitvijo v Slovenijo in hospitalizacijo je minilo nekaj dni, naša naloge je, da najdemo osebe, s katerimi je bil v stiku in jim svetujemo«, je dejala.